**Näpit irti irtisanomissuojasta**

Sipilän hallitus on taas kerran tehnyt esityksen millä kurjistetaan työntekijän asemaa. Esitys irtisanomisen helpottamisesta alle 20 henkeä työllistävissä yrityksissä on suorastaan pöyristyttävä. Tosin nykyisen hallituksen toimet eivät ole aikaisemminkaan hellineet työtätekevää kansanosaa, joten miksi tämä viimeinenkään olisi poikkeus yleiseen linjaan.

Sipilän hallituksen tuotoksia on työmies saanut ihmetellä koko hallituskauden. Sekä kilpailukykysopimus, että aktiivimalli ovat osoituksia siitä, ettei tämän hetkinen hallitus todellakaan ajattele työtätekeviä tai työttömiä lämmöllä. Hallituksen pakkolakien uhalla voimaan saattama kilpailukykysopimus on voimassaoloaikanaan osoittautunut juuri siksi mitä ennakoitiin. Eli pelkästään palkansaajaa rankaisevaksi. Varsinkin lomarahoihin suoritettu leikkaus näkyi suoraan monen perheen taloudessa. Vielä on todistamatta yhteys, miten sairaanhoitajien lomarahaleikkaukset edesauttavat vientiteollisuutta.

Kikyn jälkeen huomio kiinnitettiin työttömiin, ja käteen lyötiin aktiivimalli. Sipilän hallitus on määrätietoisesti pitänyt yllä kuvaa ”laiskoista työttömistä”, jotka makaavat yhteiskunnan tuilla kotona. Epäilen suuresti, onko pääministerimme edes tietoinen, minkä suuruinen toimeentulotuki kuukaudessa on? Ja minkälaisen tason se mahdollistaa jokapäiväiseen elämiseen? Kaiken lisäksi aktiivinen työnhaku ei edes estänyt työttömyysturvan leikkaukselta, jos et pystynyt täyttämään tarvittavaa tuntimäärää kuukaudessa. Varmasti löytyy niitä, joita työnteko ei suuremmin kiinnosta. Mutta väitän, että valtaosa työttömistä on halukkaita työllistymään, kunhan työehdot ovat kohdallaan. Orjatyöhön ei kuulu tähän päivään, vaikka sitä porvari haluaisikin.

Uusimmassa esityksessään hallitus on esittänyt, että alle 20 henkeä työllistävien yritysten työntekijöiden irtisanomista on helpotettava. Lakiesitystä hallitus perustelee työllisyyden kasvulla. Useat esityksen pohjalta tehdyt tutkimustulokset kertovat kylmää kieltä, että esitetty lakiuudistus tuo vain vähän tai ei ollenkaan uusia työpaikkoja. Työntekijän irtisanomissuoja on Suomessa Euroopan keskitasoa. Tämä tahtoo sanoa, että työntekijästä pääsee kyllä eroon. Uusi esitys ei tuo muuta olennaista muutosta vallitsevaan tilanteeseen, kuin irtisanomisen ”pärstäkertoimen” perusteella. Hallitus on tällä vaalikaudella pidentänyt koeaikaa 6 kuukauteen, sekä kaventanut takaisinottovelvoitetta. Pelkästään koeajan pidennys toi varmasti tarvittavan työkalun työnantajalle työntekijän arvioimiseen. Tuleva hallituksen esitys tulee ainoastaan luomaan kahtiajakoa työelämään, työntekijöiden karttaessa pienempiä yrityksiä heikomman työsuhdeturvan pelossa. Lisäksi esityksessä mainitaan, että luottamuspula työntekijän ja työnantajan välillä riittää irtisanomisperusteeksi. Se mitä luottamus on jättää esitys sopivasti mainitsematta, mutta on sanomattakin selvää, että se onko irtisanominen tällä perusteella laillista jää viimekädessä oikeusistuimien päätettäväksi.

Tämän päivän työelämä tarvitsee tasavertaista vuoropuhelua työntekijöiden ja työnantajien välillä. Siitä tämä hallituksen esitys on kaukana. Ensi kevään eduskuntavaalit tulevat näyttämään mihin suuntaan tätä maata viedään, toivottavasti työntekijämyönteiseen.